CELEX: C2006/086/10
Language: et
Date: 2006-04-08 00:00:00
Title: Euroopa Kohtu (esimene koda)  16. veebruari 2006.  aasta otsus kohtuasjas C-215/04 (Østre Landsret'i eelotsusetaotlus): Marius Pedersen A/S versus Miljøstyrelsen (Jäätmed — Jäätmesaadetis — Taaskasutatavad jäätmed —  Teataja  mõiste — Teatajale pandud kohustused)

8.4.2006   
            
            
               ET
            
            
               Euroopa Liidu Teataja
            
            
               C 86/6
            
         
      EUROOPA KOHTU
   
   (esimene koda)
   16. veebruari 2006. aasta otsus
   kohtuasjas C-215/04 (Østre Landsret'i eelotsusetaotlus): Marius Pedersen A/S versus Miljøstyrelsen (1)
   
   (Jäätmed - Jäätmesaadetis - Taaskasutatavad jäätmed - “Teataja” mõiste - Teatajale pandud kohustused)
   (2006/C 86/10)
   Kohtumenetluse keel: taani
   Kohtuasjas C-215/04, mille esemeks on EÜ artikli 234 alusel Østre Landsret'i (Taani) 14. mai 2004. aasta otsusega esitatud eelotsusetaotlus, mis saabus Euroopa Kohtusse 21. mail 2004, menetluses Marius Pedersen A/S v. Miljøstyrelsen, tegi Euroopa Kohus (esimene koda), koosseisus: koja esimees P. Jann, kohtunikud K. Schiemann (ettekandja), N. Colneric, J. N. Cunha Rodrigues ja E. Levits, kohtujurist: P. Léger, kohtusekretär: vanemametnik M. Ferreira, 16. veebruaril 2006 otsuse, mille resolutiivosa on järgmine:
   
               1.
            
            
               Nõukogu 1. veebruari 1993. aasta määruse (EMÜ) nr 259/931 jäätmesaadetiste järelevalve ja kontrolli kohta Euroopa Ühenduses, ühendusse sisseveo ning ühendusest väljaveo korral artikli 2 punkti g alapunktis ii kasutatud väljendit “kui see pole võimalik” tuleb tõlgendada nii, et ainuüksi asjaolu, et isik on litsentseeritud koguja, ei tee temast teatajat, kes teatab jäätmete saatmisest nende taaskasutamise eesmärgil. Siiski võivad asjaolud, et jäätmete tekitaja ei ole tuntud, või jäätmetekitajate arvu silmas pidades on nende tekitatud jäätmekogus nii väike, et ei oleks mõistlik, kui nad teataksid jäätmesaadetisest individuaalselt, põhjendada litsentseeritud koguja lugemist teatajaks, kes teatab jäätmete saatmisest nende taaskasutamise eesmärgil.
            
         
               2.
            
            
               Lähtekoha pädeval ametiasutusel on määruse nr 259/93 artikli 7 lõike 2 ja lõike 4 punkti a esimese lõigu alusel õigus esitada jäätmesaadetise kohta vastuväidet, kui puudub teave nende käitlemistingimuste kohta sihtriigis. Teatajalt ei saa seevastu nõuda, et ta tõendaks seda, et nimetatud jäätmed taaskasutatakse sihtriigis viisil, mis on samaväärne lähteriigi õigusnormidega ette nähtud nõuetega.
            
         
               3.
            
            
               Määruse nr 259/93 artikli 6 lõike 5 esimest taanet tuleb tõlgendada nii, et see tähendab, et jäätmete koostist puudutav teatamiskohustus ei ole täidetud, kui teataja teeb märkega “elektrikoostude jäätmed ja elektroonikaseadmete jäägid” teatavaks jäätmete liigi.
            
         
               4.
            
            
               Määruse nr 259/93 artikli 7 lõikes 2 kehtestatud tähtaeg hakkab kulgema alates sihtriigi pädevate ametiasutuste poolt vastuvõtukviitungi väljasaatmisest, hoolimata sellest, et lähteriigi pädevad ametiasutused leiavad, et nad ei ole saanud kogu teavet, mis on ette nähtud nimetatud määruse artikli 6 lõikega 5. Selle tähtaja möödumise õiguslikuks tagajärjeks on see, et pädevad ametiasutused ei saa enam esitada saadetise kohta vastuväiteid ega nõuda teatajalt täiendavat teavet.
            
         
      (1)  ELT C 190, 24.7.2004.